CELEX: 32021D0597
Language: el
Date: 2021-04-12 00:00:00
Title: Εκτελεστική απόφαση (ΕΕ) 2021/597 της Επιτροπής της 12ης Απριλίου 2021 για τη θέσπιση έκτακτων μέτρων σχετικά με επιβεβαιωμένα κρούσματα προσβολής από μικρό κάνθαρο των κυψελών στην Ιταλία [κοινοποιηθείσα υπό τον αριθμό C(2021) 2365] (Το κείμενο στην ιταλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

14.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 128/4
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/597 ΤΗΣ ΕΠΙΤΡΟΠΗΣ
         της 12ης Απριλίου 2021
         για τη θέσπιση έκτακτων μέτρων σχετικά με επιβεβαιωμένα κρούσματα προσβολής από μικρό κάνθαρο των κυψελών στην Ιταλία
         
            
               [κοινοποιηθείσα υπό τον αριθμό C(2021) 2365]
            
         
         (Το κείμενο στην ιταλική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 259 παράγραφος 1 πρώτο εδάφιο στοιχείο α),
         Εκτιμώντας τα ακόλουθα:
         
                     (1)
                  
                  
                     Ο μικρός κάνθαρος των κυψελών (Aethina tumida) είναι έντομο της υποσαχάριας Αφρικής, το οποίο εξαπλώθηκε σε όλο τον κόσμο τις τελευταίες δεκαετίες και μπορεί να πολλαπλασιαστεί γρήγορα, ιδίως παρουσία γόνου μελισσών, γύρης και μελιού στην κηρήθρα. Τα ενήλικα άτομα μπορούν να πετάξουν σε απόσταση αρκετών χιλιομέτρων για να εισβάλουν σε άλλα μέρη. Η προσβολή από μικρό κάνθαρο των κυψελών περιλαμβάνεται στο παράρτημα II του κανονισμού (ΕΕ) 2016/429, όπως τροποποιήθηκε με τον κατ’ εξουσιοδότηση κανονισμό (ΕΕ) 2018/1629 (2) της Επιτροπής, και στο παράρτημα του εκτελεστικού κανονισμού (ΕΕ) 2018/1882 της Επιτροπής (3).
                  
               
                     (2)
                  
                  
                     Ο μικρός κάνθαρος των κυψελών γενικά απουσιάζει από την Ένωση, ωστόσο σημειώθηκαν κρούσματα προσβολής στην Ιταλία, στην περιφέρεια της Καλαβρίας και στην περιφέρεια της Σικελίας, από τον Σεπτέμβριο του 2014. Η εκτελεστική απόφαση 2014/909/ΕΕ της Επιτροπής (4) θέσπισε ορισμένα προστατευτικά μέτρα υγείας των ζώων όσον αφορά επιβεβαιωμένα κρούσματα προσβολής από μικρό κάνθαρο των κυψελών στην Ιταλία. Σήμερα, τόσο η περιφέρεια της Καλαβρίας όσο και η περιφέρεια της Σικελίας περιλαμβάνονται στο παράρτημα της εν λόγω εκτελεστικής απόφασης ως περιοχές που υπόκεινται στα εν λόγω προστατευτικά μέτρα. Η εν λόγω εκτελεστική απόφαση ισχύει έως τις 21 Απριλίου 2021.
                  
               
                     (3)
                  
                  
                     Η κεντρική αρμόδια αρχή της Ιταλίας υπέβαλε πρόσφατα στην Επιτροπή πληροφορίες από τις οποίες προκύπτει ότι εξακολουθεί να παρατηρείται προσβολή από μικρό κάνθαρο των κυψελών στην περιφέρεια της Καλαβρίας σε μελισσοκομεία, σε κυψέλες που τοποθέτησε και διαχειρίζεται η τοπική αρμόδια αρχή για να διερευνήσει την κατάσταση, και σε άγριες μέλισσες. Στις περιπτώσεις επιβεβαιωμένων κρουσμάτων προσβολής, τα μελισσοκομεία ή οι κυψέλες που είχαν προσβληθεί καταστράφηκαν. Η τοπική αρμόδια αρχή καθόρισε ζώνη προστασίας στην εν λόγω περιφέρεια και απαγόρευσε τη μετακίνηση μελισσών και ορισμένων άλλων προϊόντων από την εν λόγω περιφέρεια. Ωστόσο, η τοπική αρμόδια αρχή δεν κατόρθωσε να εξαλείψει τον μικρό κάνθαρο των κυψελών. Η εξάπλωση του μικρού κανθάρου των κυψελών από την πληγείσα περιφέρεια της Ιταλίας συνιστά σοβαρό κίνδυνο για τις μελιτοφόρες μέλισσες και τις αγριομέλισσες σε άλλα μέρη της Ένωσης.
                  
               
                     (4)
                  
                  
                     Από τις πληροφορίες που υπέβαλε στην Επιτροπή η κεντρική αρμόδια αρχή της Ιταλίας προέκυπτε επίσης ότι, από τον Σεπτέμβριο του 2014, είχαν υπάρξει μόνο δύο επιβεβαιωμένα κρούσματα προσβολής από μικρό κάνθαρο των κυψελών σε μελισσοκομεία της περιφέρειας της Σικελίας και είχαν εξαλειφθεί και τα δύο. Ειδικότερα, η εν λόγω αρμόδια αρχή διαπίστωσε ότι η δεύτερη προσβολή, τον Ιούνιο του 2019, ήταν το αποτέλεσμα παράνομης μετακίνησης, από μελισσοκόμο, κλεμμένων κυψελών από την περιφέρεια της Καλαβρίας και ότι η προσβολή αυτή εντοπίστηκε αμέσως, διερευνήθηκε και εξαλείφθηκε από την τοπική αρμόδια αρχή. Τα επίσημα στοιχεία που συγκέντρωσε η κεντρική αρμόδια αρχή από τις τοπικές αρμόδιες αρχές, μετά την εφαρμογή κατάλληλων και αντιπροσωπευτικών μέτρων επίσημης επιτήρησης, συμπεριλαμβανομένης της χρήσης κυψελών-δεικτών για πολλά χρόνια, επιβεβαιώνουν την απουσία μικρού κανθάρου των κυψελών στην περιφέρεια της Σικελίας από τον Σεπτέμβριο του 2014, με εξαίρεση την προσβολή τον Ιούνιο του 2019. Συνεπώς, τον Φεβρουάριο του 2020 η τοπική αρμόδια αρχή κατάργησε τη ζώνη προστασίας που είχε καθορίσει στην εν λόγω περιφέρεια λόγω του επιβεβαιωμένου κρούσματος του Ιουνίου του 2019.
                  
               
                     (5)
                  
                  
                     Για να προληφθεί κάθε περιττή διαταραχή του εμπορίου εντός της Ένωσης και να αποφευχθεί η επιβολή αδικαιολόγητων φραγμών στο εμπόριο από τρίτες χώρες, καθώς και για να προληφθεί η εξάπλωση του μικρού κανθάρου των κυψελών σε άλλα μέρη της Ένωσης, είναι αναγκαίο να επιβληθούν περιορισμοί στη μετακίνηση ορισμένων βασικών προϊόντων ικανών να εξαπλώσουν τον μικρό κάνθαρο των κυψελών. Οι περιορισμοί αυτοί θα πρέπει να είναι παρόμοιοι με εκείνους που καθόρισαν οι ιταλικές αρχές και με εκείνους που προβλέπονται σήμερα στην εκτελεστική απόφαση 2014/909/ΕΕ. Οι περιοχές που υπόκεινται σ’ αυτά τα έκτακτα μέτρα θα πρέπει να περιορίζονται στην περιφέρεια της Καλαβρίας.
                  
               
                     (6)
                  
                  
                     Τα μέτρα που προβλέπονται στην παρούσα απόφαση θα πρέπει να εφαρμοστούν από τις 21 Απριλίου 2021, δηλαδή από την ημερομηνία εφαρμογής του κανονισμού (ΕΕ) 2016/429. Δεδομένων των δυσκολιών που αντιμετώπισε η αρμόδια αρχή στις προσπάθειες εξάλειψης του μικρού κανθάρου των κυψελών στην περιφέρεια της Καλαβρίας κατά τα τελευταία έτη, τα μέτρα αυτά θα πρέπει να εφαρμοστούν για 3 έτη.
                  
               
                     (7)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς της παρούσας απόφασης ισχύουν οι ακόλουθοι ορισμοί:
            
                        α)
                     
                     
                        «κυψέλη»: κιβώτιο που χρησιμοποιείται για την εκτροφή μελιτοφόρων μελισσών ή τη διατήρηση αγριομελισσών·
                     
                  
                        β)
                     
                     
                        «μελισσοκομείο»: εγκατάσταση στην οποία διατηρούνται μελιτοφόρες μέλισσες ή αγριομέλισσες·
                     
                  
                        γ)
                     
                     
                        «μη μεταποιημένα υποπροϊόντα μελισσοκομίας»: το μέλι, το κερί από μέλισσες, ο βασιλικός πολτός, η πρόπολη ή η γύρη που δεν προορίζονται για κατανάλωση από τον άνθρωπο, όπως ορίζονται στο παράρτημα I σημείο 10 του κανονισμού (ΕΕ) αριθ. 142/2011 της Επιτροπής (5), τα οποία δεν έχουν υποβληθεί σε καμία διαδικασία μεταποίησης, όπως αναφέρεται στο παράρτημα XIV κεφάλαιο II τμήμα 1 πίνακας 2 τέταρτη στήλη σειρά 10 του εν λόγω κανονισμού·
                     
                  
                        δ)
                     
                     
                        «μελισσοκομικός εξοπλισμός»: οι κυψέλες, τα μέρη κυψελών και τα εργαλεία που χρησιμοποιούνται στο μελισσοκομείο.
                     
                  
         
            Άρθρο 2
            
               1.   Η Ιταλία εξασφαλίζει ότι τα ακόλουθα έκτακτα μέτρα εφαρμόζονται στις περιοχές που απαριθμούνται στο παράρτημα:
               
                           α)
                        
                        
                           απαγόρευση αποστολής των ακόλουθων βασικών προϊόντων προς άλλες περιοχές της Ένωσης:
                           
                                       i)
                                    
                                    
                                       μελιτοφόρων μελισσών·
                                    
                                 
                                       ii)
                                    
                                    
                                       αγριομελισσών·
                                    
                                 
                                       iii)
                                    
                                    
                                       μη μεταποιημένων υποπροϊόντων μελισσοκομίας·
                                    
                                 
                                       iv)
                                    
                                    
                                       μελισσοκομικού εξοπλισμού·
                                    
                                 
                                       v)
                                    
                                    
                                       προϊόντων μελισσοκομίας σε κηρήθρα που προορίζονται για κατανάλωση από τον άνθρωπο·
                                    
                                 
                     
                           β)
                        
                        
                           διενέργεια επιτήρησης σε κυψέλες και μελισσοκομεία, καθώς και επιδημιολογικών ερευνών, συμπεριλαμβανομένων των εξής:
                           
                                       i)
                                    
                                    
                                       αναγνώριση και εντοπισμός των μετακινήσεων των βασικών προϊόντων που αναφέρονται στο στοιχείο α) προς και από τα μελισσοκομεία και τις εγκαταστάσεις συλλογής μελιού που βρίσκονται σε ακτίνα 20 km γύρω από την/τις κυψέλη/-ες όπου έχει επιβεβαιωθεί προσβολή από μικρό κάνθαρο των κυψελών·
                                    
                                 
                                       ii)
                                    
                                    
                                       κοινοποίηση των αποτελεσμάτων της εν λόγω επιτήρησης και των εν λόγω επιδημιολογικών ερευνών στην Επιτροπή.
                                    
                                 
                     
            
               2.   Με βάση τα αποτελέσματα της επιτήρησης και των επιδημιολογικών ερευνών που προβλέπονται στην παράγραφο 1 στοιχείο β), η Ιταλία μπορεί να εφαρμόσει πρόσθετα κατάλληλα έκτακτα μέτρα σύμφωνα με το άρθρο 257 του κανονισμού (ΕΕ) 2016/429.
            
         
         
            Άρθρο 3
            Η παρούσα απόφαση εφαρμόζεται από τις 21 Απριλίου 2021 έως τις 21 Απριλίου 2024.
         
         
            Άρθρο 4
            Αποδέκτες
            Η παρούσα απόφαση απευθύνεται στην Ιταλική Δημοκρατία.
         
         
            Βρυξέλλες, 12 Απριλίου 2021.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 84 της 31.3.2016, σ. 1.
         
            (2)  Κατ’ εξουσιοδότηση κανονισμός (ΕΕ) 2018/1629 της Επιτροπής, της 25ης Ιουλίου 2018, για την τροποποίηση του καταλόγου νόσων που παρατίθεται στο παράρτημα II του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 272 της 31.10.2018, σ. 11).
         
            (3)  Εκτελεστικός κανονισμός (ΕΕ) 2018/1882 της Επιτροπής, της 3ης Δεκεμβρίου 2018, για την εφαρμογή ορισμένων κανόνων πρόληψης και ελέγχου νόσων σε κατηγορίες καταγεγραμμένων νόσων και για την κατάρτιση καταλόγου ειδών και ομάδων ειδών οργανισμών που συνιστούν σημαντικό κίνδυνο εξάπλωσης των εν λόγω καταγεγραμμένων νόσων (ΕΕ L 308 της 4.12.2018, σ. 21).
         
            (4)  Εκτελεστική απόφαση 2014/909/ΕΕ της Επιτροπής, της 12ης Δεκεμβρίου 2014, για ορισμένα προστατευτικά μέτρα σχετικά με την επιβεβαιωμένη εμφάνιση του μικρού κανθάρου των κυψελών στην Ιταλία (ΕΕ L 359 της 16.12.2014, σ. 161).
         
            (5)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
      
      
         
            ΠΑΡΑΡΤΗΜΑ
            
                        Κράτος μέλος
                     
                     
                        Περιοχές που υπόκεινται σε έκτακτα μέτρα
                     
                  
                        Ιταλία
                     
                     
                        Περιφέρεια της Καλαβρίας: ολόκληρη η περιφέρεια